<classify> IMEBAINIKA kuwa namba za usajili zilizobandikwa kwenye gari linalodaiwa kutumika kwenye tukio la utekaji wa mfanyabiashara maarufu nchini na barani Afrika, Mohamed Dewji Mo hazitambuliki kwenye mfumo wa bima.Mamlaka ya Mapato nchini TRA imesema upo mfumo unaoweza kubainisha mmiliki wa gari baada ya kutazamwa namba ya usajili, lakini kwa suala hilo TRA imewaachia Polisi kufanya uchunguzi.Mo alitelekezwa alfajiri juzi kwenye viwanja vya Gymkhana jijini Dar es Salaam, ikiwa ni siku ya tisa tangu atekwe wakati akiingia kwenye Hoteli ya Kifahari ya Colloseum iliyopo Oysterbay kufanya mazoezi.Kuachiwa huru kwa MO kulikuja siku moja baada ya Mkuu wa Jeshi la Polisi IGP, Simon Sirro kuonesha hadharani picha ya gari aina ya Toyota Surf lenye usajili wa namba za kigeni za AGX 404 MC, namba ambazo uchunguzi umebainisha ni za Jiji la Maputo nchini Msumbiji.Gari hilo lilikutwa limetelekezwa kwenye viwanja hivyo vya Gymkhana ndani yake kukiwa na silaha mbalimbali na safari hii likiwa na kibao cha namba za usajili, T 314 AXX za hapa nchini huku kwenye vioo kukiwa na namba za awali za AGX 404 MC.Uchunguzi uliolenga kubaini kama namba hiyo ya hapa nchini imesajiliwa na TRA na endapo ipo kwenye mfumo wa malipo ya bima umebaini kutokuwepo kwa namba hiyo kwenye mfumo wa bima.Mfumo huo wa Tira miss unawezesha kubaini kama gari husika limekatiwa bima au hapana na kama limekatiwa unaonesha ni aina gani ya bima, ya muda gani na lini imekatwa taarifa zinaweza kusaidia kugundua mmiliki wake halali.Baada ya kuuliza katika mfumo huo kuhusiana na nambari hizo za T 314 AXX majibu yake yalikuwa; Hiki chombo cha moto hakina bima. Kata bima mpya,tii sheria bila shuruti.Hatua hiyo inaashiria kuwa huenda namba hizo ni bandia na zilitengenezwa na watekaji hao ili kuuhadaa umma wa Watanzania katika kutekeleza mpango wao huo.Mfumo wa utambuzi TRA Hata hivyo gazeti hili lilipowasiliana na TRA ili kufahamu kama namba hiyo imesajiliwa na kama mmiliki wake anafahamika; mamlaka hiyo kupitia kwa Mkurugenzi wa Elimu kwa Mlipakodi Richard Kayombo ilibainisha kuwa upo mfumo unaoweza kubainisha mmiliki halali wa namba ya gari kwa maana ya namba hiyo inaweza kuwa ni ya gari la nani.Kayombo alisema,kama gari limesajiliwa nchini basi namba ya gari ikipatikana tu inaweza kusaidia kumjua mwenye namba hiyo ni nani, wa wapi na hadi mawasiliano yake, ila kwa sasa kuhusiana na hili la tukio la utekwaji hatuwezi sema lolote hiyo ni kazi ya Jeshi la Polisi.Ulinzi waimarishwaWakati jana ilikuwa ni siku ya pili tangu Mo apatikane, gazeti hili lilishuhudia kuzidi kuimarishwa kwa ulinzi kwenye makazi ya bilionea huyo eneo la Oystebay jijini Dar es Salaam.Kulikuwa na walinzi wa Kampuni ya Ulinzi ya Kenya Kazi KK Security na Kampuni ya ulinzi ya G 1 huku walinzi wake wakiwa nje ya nyumba na kwenye kona ya mtaa wa kuingilia kwa mfanyabiashara huyo.Mmoja wa walinzi wa kampuni ya KK Security alisema waandishi wa habari hawakuhitajika mahali hapo.Polisi kunena leo Gazeti hili liliwasiliana na Kamanda wa Polisi Kanda Maalumu ya Dar es Salaam, Lazaro Mambosasa ili kupata taarifa zaidi za nini kinaendeelea kuhusu watekaji hao, ambapo alisema leo atakuwa kwenye mazingira mazuri zaidi kuzungumzia suala hilo.Kamanda Mambosasa alisema alibainisha kwa kuwa jana ilikuwa ni siku ya mapumziko asingeweza kuongelea kwa kina suala hilo huku akiagiza aulizwe kuhusiana na suala hilo leo.Alisema,Leo ni Jumapili, naomba niachwe kwanza kuzungumzia hili suala kwa sasa, ila kesho nitafute nitakuwa kwenye mazingira mazuri zaidi kuzungumzia.Wakazi wazungumza Mkazi wa Temeke maghorofani, Juma Ahmed alipongeza Jeshi la Polisi kwa umakini wake wa awali katika kuwafichua watekaji hao na kupelekea watekaji kumwachia MO.Alitaka uchunguzi zaidi wa kina kufanyika ili kuwabaini wahusika, huku akitaka wananchi nao kushiriki kuwafichua wahalifu. Mkazi wa Buguruni, Mtandara Hamed alitaka askari polisi kuendelea kuwatafuta wahusika ili kuimarisha heshima yake.Polisi waonya uzushi mitandaoni Katika hatua nyingine, Jeshi la Polisi limetoa onyo kwa watu wanaotumia mitandao mbalimbali ya kijamii kulichafua, ikiwemo kusambaza taarifa mbalimbali za uongo zenye lengo la upotoshaji na kusambaza chuki katika jamii.Kwa mujibu wa taarifa ya jeshi hilo kupitia kwa msemaji wake Barnabas Mwakalukwa, tayari wameanza uchunguzi wa kuwabaini wale wote wanaohusika na usambazaji wa taarifa hizo ili hatua za kisheria ziweze kuchukuliwa dhidi yao.Hatua ya jeshi hilo imekuja kufuatia kusambazwa kwa taarifa katika mitandao ya kijamii jana ikieleza mabadiliko ndani ya jeshi hilo, jambo lilitoa taharuki kwa watu wengi wakihisi kuwa huenda mabadiliko hayo yametokana na sababu za kutekwa kwa mfanyabiashara MO.Kutokana na taarifa hizo, Inspekta Jenerali wa Polisi nchini IGP, Simon Sirro anapenda kuufahamisha umma kuwa taarifa hizo si za kweli na ni za uongo ambazo zimetengenezwa na watu wachache kwa maslahi wanayoyafahamu wenyewe, alisema Mwakalukwa kupitia kwa taaifa yake kwa vyombo vya habari.Alisema serikali na vyombo vyake ina utaratibu wa kutoa taarifa kwa umma kuhusiana na mambo mbalimbali ikiwemo uhamisho na uteuzi wa maofisa wake, hivyo wananchi wanapoona taarifa ambazo hazijafuata utaratibu huo ni vyema kufuatilia katika vyombo husika ili kujiridhisha kabla ya kuzifanyia kazi.Aidha alisema IGP amewataka wananchi kuacha kutumia vibaya mitandao ya kijamii na badala yake waitumie kupeana taarifa zitakazosaidia kuleta maendeleo nchini. Imeandikwa na Evance Ngingo na Oscar Job, Dar.  <topic>: kitaifa 